Metsäteollisuuden toimitusjohtaja Timo Jaatinen kuittailee pääministeri Juha Sipilälle (kesk.) tämän kommenteista nollakorotusten kohtuuttomuudesta.

Sipilä toteaa MTV:n Huomenta Suomessa, että nollakorotusten tarjoaminen syksyn työmarkkinaneuvotteluissa on kohtuutonta. Metsäteollisuus tarjosi Paperiliitolle viime viikolla nykyisen työehtosopimuksen jatkoa nollakorotuksella.

Jaatinen hämmästelee, onko Sipilällä mahdollisesti näkemystä myös ”näkemys metsäteollisuuden muita aloja jäykempien työehtosopimusten kohtuullisuudesta”. Metsäteollisuudesta täsmennetään Uudelle Suomelle Jaatisen viittaavan muun muassa alihankinnan käyttökieltoon sekä joulu- ja juhannusseisokkien moninkertaisiin kompensaatioihin.

Twitter-viestiään enempää Jaatinen ei halua asiaa kommentoida. Jaatisen mukaan Metsäteollisuus ei neuvottele palkoista poliitikkojen kanssa.

LUE LISÄÄ: Sipilä puuttui sittenkin palkkaneuvotteluihin MTV:llä – ”Kyllä nolla on kohtuuton”